INSET เปิดกำไร Q3 โต 36% หลังต้นทุนลด-รับรู้รายได้ CAT Filter
INSET เปิดกำไร Q3 โต 36% แตะ 70.78 ลบ. จากปีก่อนกำไร 52.04 ลบ. หลังต้นทุนลด-รับรู้รายได้ CAT Filter ส่วนงวด 9 เดือนกำไร 130.85 ลบ. เพิ่มขึ้น 28% จากปีก่อนกำไร 102.20 ลบ. "ศักดิ์บวร" ช่วงที่เหลือของปี 64 รอลุ้นผลประมูลอีก 2-3 โครงการ และเตรียมเข้าร่วมชิงงานใหม่อีก 4-5 โครงการ 
INSET เปิดกำไร Q3 โต 36% แตะ 70.78 ลบ. หลังต้นทุนลด-รับรู้รายได้ CAT Filter ส่วนงวด 9 เดือนกำไร 130.85 ลบ. เพิ่มขึ้น 28%
4 พ.ย. 2564

บริษัท อินฟราเซท จำกัด (มหาชน) หรือ INSET รายงานผลการดำเนินงานงวดไตรมาส 3/2564 สิ้นสุดวันที่ 30 ก.ย.2564 ดังนี้

โดยนายศักดิ์บวร พุกกะณะสุต กรรมการผู้จัดการ INSET เปิดเผยว่าภาพรวมผลการดำเนินงานในงวดไตรมาส 3/2564 มีกำไรสุทธิอยู่ที่ 70.8 ล้านบาท เพิ่มขึ้น 36% จากงวดเดียวกันปีก่อนที่มีกำไรสุทธิเท่ากับ 52.0 ล้านบาท ขณะที่รายได้รวมอยู่ที่ 379.4 ล้านบาท
สำหรับงวด 9 เดือนของปี 2564 มีกำไรสุทธิอยู่ที่ 130.8 ล้านบาท เพิ่มขึ้น28% จากงวดเดียวกันปีก่อนที่มีกำไรสุทธิเท่ากับ 102.2 ล้านบาท ขณะที่รายได้รวมอยู่ที่ 1,011.1 ล้านบาท
โดยปัจจัยที่สนับสนุนให้กำไรสุทธิปรับตัวเพิ่มขึ้นเนื่องจาก การบริหารจัดการลดต้นทุนโครงการที่ดี และบริษัทฯ รับรู้รายได้จากงานโครงการ CAT Filter หรือโครงการติดตั้งวงจรกรองสัญญาณย่านความถี่ 850 เมกะเฮิรตซ์ (MHz) ตามประกาศ กสทช. เรื่องแผนความถี่วิทยุกิจการโทรคมนาคมเคลื่อนที่สากล ย่านความถี่ 824-839/869-884 MHz และเรื่องแผนความถี่วิทยุกิจการเคลื่อนที่ย่านความถี่ 885-895/930-940 MHz ของบริษัท กสท โทรคมนาคม จำกัด (มหาชน) หรือ CAT ซึ่งเป็นโครงการต่อเนื่อง รวมทั้งรับรู้รายได้จากธุรกิจงานซ่อมบำรุงและบริการ และรายได้จากธุรกิจก่อสร้างศูนย์ข้อมูลและระบบเทคโนโลยีสารสนเทศ ซึ่งมีปิดโครงการ USO Phase II ในไตรมาสนี้ทำให้มีการปรับลดต้นทุนโครงการได้มากขึ้น
“ภาพรวมในช่วง 9 เดือนแรกของปีนี้ ยังคงเป็นไปตามเป้าหมายที่วางไว้ ทำให้มั่นใจว่า ภาพรวมผลประกอบการในปี2564 ยังมีทิศทางที่ดีหากเทียบกับปีก่อนและจะเติบโตได้ในระดับ 20% เนื่องจากปัจจุบันบริษัทฯมีงานในมือรอรับรู้รายได้(backlog) มูลค่ากว่า 1.8 พันล้านบาท โดยจะสามารถทยอยรับรู้ในระยะ 1-2 ปีข้างหน้า  
ส่วนในช่วงโค้งสุดท้ายของปีนี้ นโยบายการเปิดประเทศน่าจะทำให้กิจกรรมทางเศรษฐกิจกลับมาฟื้นตัวและทั้งภาครัฐและเอกชนจะมีการลงทุนมากขึ้น ซึ่งจะสนับสนุนให้มีการเปิดประมูลงานใหม่ๆออกมา ดังนั้นจึงเป็นโอกาสที่ดีของบริษัทฯ ขณะที่ในช่วงเวลาที่เหลือ โดยบริษัทฯ อยู่ระหว่างการรอการประกาศผลการประมูลงานใหม่อีก 2-3 โครงการ และคาดว่าจะเข้ายื่นประมูลงานใหม่ได้อีกประมาณ 4-5 โครงการ